Broj: 711-I-827-M-33/21-02-17

Zagreb, 6. svibnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Sandija Drandića, zamjenika općinskog načelnika Općine Bale,** za davanjem mišljenja Povjerenstva, na 125. sjednici, održanoj 6. svibnja 2021.g., daje sljedeće

**MIŠLJENJE**

**I. Član Općinskog vijeća Općine Bale nije dužnosnik u smislu članka odredbi ZSSI-a.**

**II. Obzirom da se sadržaj zahtjeva za mišljenje odnosi na tumačenje članka 78. Zakona o lokalnim izborima, koji je u nadležnosti Ministarstva pravosuđa i uprave, upućuje se dužnosnika Sandija Drandića, zamjenika općinskog načelnika Općine Bale, da se sa zahtjevom za tumačenje dopustivosti obavljanja poslova direktora Turističke zajednice Općine Bale** **za vrijeme obnašanja dužnosti člana Općinskog vijeća Općine Bale u smislu nespojivih dužnosti, obrati navedenom državnom tijelu.**

Obrazloženje

U Povjerenstvu je 29. travnja 2021. pod brojem 711-U-1600-M-33/21-01-3 zaprimljen zahtjev za mišljenjem dužnosnika Sandija Drandića, zamjenika općinskog načelnika Općine Bale, povodom kojeg se vodi predmet broj M-33/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici te je stoga dužnosnik Sandi Drandić povodom obnašanja dužnosti zamjenika općinskog načelnika Općine Bale obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da je zaposlen na neodređeno vrijeme na radnom mjestu direktora Turističke zajednice Općine Bale od 1. rujna 2016. te da se na predstojećim lokalnim izborima namjerava kandidirati na dužnost člana Općinskog vijeća Općine Bale na nezavisnoj listi nositelja Edija Pastrovicchio. Navodi da članovi Općinskog vijeća Općine Bale imaju pravo na naknadu za prisustvo na sjednicama, ali da će se u slučaju izbora na istu dužnost odreći navedene naknade u korist proračuna Općine Bale.

Nadalje navodi da je prema odredbama Zakona o turističkim zajednicama i promicanju hrvatskog turizma („Narodne novine“ broj 52/19. i 42/20.) direktor turističke zajednice odgovoran za njezino poslovanje, sukladno ovlastima propisanima statutom turističke zajednice te da nadzor nad poslovanjem obavljaju turističko vijeće, kojim predsjeda općinski načelnik ili osoba koju on u slučaju svoje odsutnosti odredi i skupština turističke zajednice, kojom presjeda općinski načelnik ili osoba koju on u slučaju odsutnosti odredi.

Dužnosnik traži mišljenje Povjerenstva može li istovremeno obnašati dužnost člana Općinskog vijeća Općine Bale i obavljati funkciju direktora Turističke zajednice Općine Bale, odnosno da li bi se pod opisanim okolnostima našao u sukobu interesa.

Navedenom zahtjevu prileži Statut Turističke zajednice Općine Bale.

Člankom 4. stavkom 1. Zakona o turističkim zajednicama i promicanju hrvatskog turizma propisano je da su turističke zajednice organizacije koje djeluju po načelu destinacijskog menadžmenta, a osnivaju se radi promicanja i razvoja turizma Republike Hrvatske i gospodarskih interesa pravnih i fizičkih osoba koje pružaju ugostiteljske usluge i usluge u turizmu ili obavljaju drugu djelatnost neposredno povezanu s turizmom na način da upravljaju destinacijom na razini za koju su osnovane.

Prema odredbi članka 5. stavka 1. istog Zakona, lokalna turistička zajednica osnovana kao lokalna destinacijska menadžment organizacija može se osnovati za područje jedne ili više jedinica lokalne samouprave, otoka, rivijere ili slične prostorne cjeline, dok je člankom 25. stavkom 2. Zakona propisano da lokalnu turističku zajednicu osnivaju njezini članovi.

Sukladno članku 22. navedenog Zakona, turistička zajednica ima direktora kojeg imenuje turističko vijeće na vrijeme od četiri godine. Direktor turističke zajednice zastupa turističku zajednicu, organizira i rukovodi radom i poslovanjem turističke zajednice, provodi odluke turističkog vijeća turističke zajednice te je u granicama utvrđenih ovlasti odgovoran za poslovanje turističke zajednice i zakonitost rada turističke zajednice. Za svoj rad odgovara turističkom vijeću i predsjedniku turističke zajednice.

U ovome predmetu zahtjev za mišljenje podnio je dužnosnik iz članka 3. ZSSI-a, ali se njegov sadržaj odnosi na dopustivost obavljanja drugih poslova u okviru zasnovanog radnog odnosa istodobno s obnašanjem dužnosti člana predstavničkog tijela jedinice lokalne samouprave u razdoblju nakon što dužnosnik prestane obnašati dužnost zamjenika općinskog načelnika, odnosno na pitanja na koja se ne primjenjuju odredbe ZSSI-a.

Naime, član Općinskog vijeća Općine Bale nije dužnosnik u smislu ZSSI-a te ga u obnašanju ove dužnosti ne obvezuju odredbe tog Zakona.

Obzirom na javne ovlasti predstavničkog tijela te na okolnost da članove predstavničkog tijela na razdoblje od četiri godine biraju građani Republike Hrvatske na lokalnim izborima, obnašanje dužnosti člana Općinskog vijeća Općine Bale predstavlja obnašanje druge javne dužnosti.

Člankom 78. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) propisane su nespojive dužnosti članova predstavničkih tijela jedinice lokalne i područne (regionalne) samouprave.

Člankom 78. stavkom 2. navedenog Zakona propisano je da članovi predstavničkih tijela ne mogu biti pročelnik, službenik i namještenik u upravnom odjelu ili službi iste jedinice, članovi upravnih tijela trgovačkih društava u vlasništvu jedinice lokalne i područne (regionalne) samouprave ili u kojima jedinica lokalne i područne (regionalne) samouprave ima većinski paket dionica ili udjela, kao niti ravnatelj ustanove ili druge neprofitne pravne osobe kojoj je jedinica lokalne i područne (regionalne) samouprave osnivač.

Međutim, obzirom da je za primjenu i tumačenje odredbi navedenog Zakona nadležno Ministarstvo pravosuđa i uprave, upućuje se dužnosnik da se za tumačenje dopustivosti obnašanja dužnosti Općinskog vijeća Općine Bale i istodobnog obavljanja funkcije direktora Turističke zajednice Općine Bale, obrati navedenom državnom tijelu.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Sandi Drandić, elektroničkom dostavom
2. Objava na internetskoj stranici Povjerenstva
3. Pismohrana